'Metrolede moet hieroor aan pen ry!' | Farm Murders
January 9, 2010, 9:24 pm Filed under: Uncategorized 2010-01-09 01:33
'n Man (56) van Horison in Roodepoort aan die Wes-Rand is die josie in nadat 'n Johannesburgse metropolisiebeampte glo eergistermiddag 'n klapper langs sy motor laat ontplof het.
Mnr. Dave McMahon is vasbeslote om die voorval, toe ene mnr. K.P. Molwantwa glo doodluiters agter hom kom parkeer en toe 'n "hengse cracker" digby sy motorvenster laat afgaan het, nie daar te laat nie.
McMahon was eergister omstreeks 16:00 in sy werkbakkie in 'n oop stuk veld langs Ontdekkers- en Moutonweg.
Hy het op sy vrou, Joey (60), naby 'n bushalte gewag toe drie beamptes in 'n metropolisievoertuig (registrasienommer TZB 042 GP) sowat 2 m tot 3 m agter hom stilgehou het.
"Ek het hulle die hele tyd dopgehou omdat dit nie onwettig was om te parkeer waar ek was nie. In 'n stadium het die een uitgeklim en ek kon hom nie meer sien nie," het McMahon gister aan Beeld gesê.
Die volgende oomblik "het my hart byna tot stilstand geruk" en moes hy noodgedwonge van die skok na sy asmapompie gryp toe hy 'n harde klapgeluid langs sy motorvenster hoor. "Ek was skoon lam geskrik, man!" het hy vertel.
McMahon het gesê harde woorde het daarna geval tussen hom en Molwantwa, wie se twee kollegas hulle toe eenkant gehou het.
"Ek wou by hom weet hoe kan hulle vuurwerk konfiskeer en dan speel hy met die goed in die openbaar. Wat sou gebeur as ek 'n vuurwapen gehad en geskiet het? Dan was ek die een wat in die moeilikheid was…"
Volgens hom het Molwantwa om verskoning gevra en glo beweer hy was nie bewus McMahon was in die voertuig nie.
"Hulle (die metropolisie) wil hê ons moet hulle respekteer, maar hoe kan ons as hulle self die wet oortree?" wou hy weet.
Insp. Edna Mamonyane, metropolisiewoordvoerder, het die voorval gister ten sterkste afgekeur en as "skokkend en onaanvaarbaar" beskryf. "Ons kan nie toelaat dat beamptes so optree nie. Die saak moet aangemeld en intern ondersoek word," het sy gesê.
McMahon is gister na adjunkdirekteur Abel Nkosi, hoof van die interne ondersoekeenheid van die stad se metropolisie, verwys om die klag formeel aan te meld.
Skakel 011 758 9100 om klagte teen metropolisielede in Johannesburg aan te meld.
Oorsprong:Beeldhttp://www.beeld.com/Content/Suid-Afrika/Nuus/1928/4fd40e2a9d97477aa5f83656a45cf2e7/09-01-2010-01-33/%E2%80%98Metrolede_moet_hieroor_aan_pen_ry!%E2%80%99